ประกาศกรมการขนส่งทางบก
ประกาศกรมการขนส่งทางบก
เรื่อง
กำหนดหลักเกณฑ์ วิธีการติดตั้ง และการออกหนังสือรับรองการติดตั้งส่วนควบและ
เครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิงตามกฎหมายว่าด้วยรถยนต์
พ.ศ.
๒๕๕๐
 

อาศัยอำนาจตามความในข้อ ๖ และข้อ ๗
แห่งกฎกระทรวงกำหนดส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิง
พ.ศ. ๒๕๕๐ ออกตามความในพระราชบัญญัติรถยนต์ พ.ศ. ๒๕๒๒
อธิบดีกรมการขนส่งทางบกประกาศกำหนดหลักเกณฑ์ วิธีการติดตั้ง
และการออกหนังสือรับรองการติดตั้งส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิงไว้
ดังต่อไปนี้

ข้อ ๑
ให้ยกเลิกประกาศกรมการขนส่งทางบก
เรื่อง การให้ความเห็นชอบมาตรฐานและการกำหนดหลักเกณฑ์ วิธีการ
และเงื่อนไขการติดตั้ง
การตรวจและทดสอบส่วนควบและเครื่องอุปกรณ์ของรถยนต์ที่ใช้ก๊าซธรรมชาติอัดเป็นเชื้อเพลิง
ลงวันที่ ๑๙ ธันวาคม พ.ศ. ๒๕๔๘

ข้อ ๒
ในประกาศนี้
การติดตั้ง หมายความว่า
การติดตั้งส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิงตามกฎหมายว่าด้วยรถยนต์
ผู้ติดตั้ง หมายความว่า
ผู้ได้รับหนังสือให้ความเห็นชอบให้เป็นผู้ติดตั้งส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิง

ข้อ ๓
การติดตั้งต้องเป็นไปตามมาตรฐานอย่างใดอย่างหนึ่ง
ดังนี้
(๑)
ข้อกำหนดของคณะกรรมาธิการเศรษฐกิจของยุโรปแห่งสหประชาชาติ เลขที่ ECE
R ๑๑๐
(๒)
มาตรฐานความปลอดภัยที่กำหนดไว้ตามมาตรฐานผลิตภัณฑ์อุตสาหกรรมระบบการใช้ก๊าซธรรมชาติอัดเป็นเชื้อเพลิงในยานยนต์
มาตรฐานเลขที่ มอก. ๒๓๓๓ ดังนี้
(ก) เล่ม ๑ ข้อกำหนดด้านความปลอดภัย
(ข) เล่ม ๒ วิธีทดสอบ
(๓)
มาตรฐานขององค์การระหว่างประเทศว่าด้วยการมาตรฐาน เลขที่ ISO ๑๕๕๐๑

ข้อ ๔
การติดตั้งถังหรือภาชนะบรรจุก๊าซธรรมชาติอัด
(cylinder or container)
ให้ปฏิบัติตามวิธีการ ดังต่อไปนี้
(๑)
ต้องยึดถังให้แน่นกับตัวรถในบริเวณที่มีความแข็งแรง
เมื่อรถสั่นสะเทือนถังต้องไม่ขยับเขยื้อนและสามารถทนต่อแรงกระชากของถังในขณะบรรจุก๊าซเต็มถังเมื่อรถเกิดความเร่งหรือความหน่วงได้เท่ากับจำนวนเท่าของอัตราเร่งที่เกิดจากแรงโน้มถ่วงของโลกตามที่มาตรฐานกำหนด
(๒) กรณีที่ติดตั้งถังขนานกับความยาวของตัวรถ
ให้ติดตั้งอุปกรณ์ยึดหรือยันด้านหัวและด้านท้ายถังเพื่อป้องกันถังเคลื่อนตัวในแนวนอน
(๓) ห้ามเชื่อมถังกับสิ่งอื่นใด
เว้นแต่เป็นการเชื่อมจากโรงงานผู้ผลิต
(๔) ถังที่ติดตั้งต้องไม่รับน้ำหนักหรือภาระอย่างหนึ่งอย่างใดของรถ
(๕) ถังที่ติดตั้งภายในห้องผู้โดยสาร ห้องผู้ขับรถ
ห้องเก็บสัมภาระหรือที่ซึ่งอากาศถ่ายเทไม่สะดวกต้องมีเรือนกักก๊าซ (gas
tight housing) ที่ติดอยู่ที่ถังเพื่อป้องกันก๊าซรั่วซึมออกสู่บริเวณห้องที่ติดตั้ง
และต้องมีท่อระบายก๊าซ (ventilation hose) สำหรับระบายก๊าซที่รั่วซึมออกนอกตัวรถ
(๖) ถังที่ติดตั้งควรยึดด้วยวิธีหนึ่งวิธีใด
ดังนี้
(ก) ใช้สายรัดทำด้วยเหล็กรัดถังอย่างน้อย ๒ สาย
สายรัดแต่ละสายควรมีขนาดความกว้างไม่น้อยกว่า ๓๐ มิลลิเมตร ความหนาไม่น้อยกว่า ๓
มิลลิเมตร และใช้สกรูยึดสายรัดถังที่มีขนาดเส้นผ่าศูนย์กลางไม่น้อยกว่า ๑๐
มิลลิเมตร และในกรณีที่ถังมีความจุเกินกว่า ๑๐๐
ลิตรสายรัดแต่ละสายควรมีขนาดความกว้างไม่น้อยกว่า ๕๐ มิลลิเมตร ความหนาไม่น้อยกว่า
๖ มิลลิเมตรและใช้สกรูยึดสายรัดขนาดเส้นผ่าศูนย์กลางไม่น้อยกว่า ๑๒ มิลลิเมตร
(ข) ใช้สกรูยึดขาถังอย่างน้อย ๔ ตัว
สกรูแต่ละตัวควรมีขนาดเส้นผ่าศูนย์กลางไม่น้อยกว่า ๑๐ มิลลิเมตร
และในกรณีที่ถังมีความจุเกินกว่า ๑๐๐ ลิตร
สกรูแต่ละตัวควรมีขนาดเส้นผ่าศูนย์กลางไม่น้อยกว่า ๑๒ มิลลิเมตร
(๗)
ในกรณีที่ถังติดตั้งอยู่ห่างจากท่อไอเสียหรือเครื่องยนต์น้อยกว่า ๑๐๐ มิลลิเมตร
ต้องมีเครื่องป้องกันความร้อนกั้นระหว่างถังกับท่อไอเสียและเครื่องยนต์
(๘)
ห้ามบรรจุก๊าซธรรมชาติอัดลงในถังจนมีความดันสูงเกินกว่า ๒๐.๖๘ เมกาปาสกาล

ข้อ ๕
ห้ามนำถังที่มีข้อบกพร่องอย่างหนึ่งอย่างใดดังต่อไปนี้
มาติดตั้ง
(๑) เครื่องหมายประจำถังลบเลือนจนอ่านไม่ออก
มีการแก้ไขโดยไม่ถูกต้อง หรือมีข้อความไม่ถูกต้องตามมาตรฐาน
(๒) ถังที่ถูกไฟไหม้
(๓) มีรอยรั่ว ซึม รอยร้าว หรือบวม
(๔) มีรอยสึกลึกตั้งแต่ ๐.๒๕ มิลลิเมตรขึ้นไป
(๕) มีรอยบาด รอยขูดขีด รอยเซาะ ลึกตั้งแต่ ๐.๒๕
มิลลิเมตรขึ้นไป
(๖) มีรอยบุบเว้าลึกตั้งแต่ ๑.๖ มิลลิเมตรขึ้นไป
หรือเส้นผ่าศูนย์กลางหรือความยาวสูงสุดของรอยบุบเว้ามากกว่า ๕๐ มิลลิเมตร
(๗) มีรอยผุกร่อนทั่วไปลึกตั้งแต่ร้อยละ ๑๕
ของความหนาถังเดิม หรือเป็นพื้นที่ตั้งแต่ร้อยละ ๒๕ ของพื้นที่ผิวของถังขึ้นไป
(๘) มีรอยผุกร่อนเป็นแนวยาวตั้งแต่ ๑๐๐ มิลลิเมตร หรือมีความลึกตั้งแต่ร้อยละ
๑๐ ของความหนาถังเดิมขึ้นไป
(๙) มีรอยผุกร่อนเป็นหลุมลึกตั้งแต่ร้อยละ ๒๕
ของความหนาถังเดิมขึ้นไป
(๑๐) ถังบิดเบี้ยวไม่ได้รูปทรง
(๑๑) ลิ้นหัวถังเอียงจนเห็นได้ชัด
หรือเมื่อขันเกลียวแน่นแล้วก๊าซยังรั่วอยู่
(๑๒) มีการดัดแปลงหรือต่อเติมถัง
(๑๓) อุปกรณ์ระบายความดันเสียหาย หรือเสียรูป
หรือไม่ตรงตามที่ผู้ผลิตกำหนด

ข้อ ๖
เมื่อผู้ติดตั้งทำการติดตั้งครบถ้วนและถูกต้องแล้วให้ดำเนินการ
ดังนี้
(๑) ออกหนังสือรับรองการติดตั้ง
(๒)
มอบเครื่องหมายแสดงการใช้ก๊าซธรรมชาติอัดเป็นเชื้อเพลิงให้แก่เจ้าของรถหรือผู้ครอบครองรถ
เว้นแต่เป็นรถที่ได้รับการติดตั้งโดยผู้ติดตั้งที่เป็นผู้ผลิต
และได้มีการติดตัวอักษร ตัวเลข
หรือสัญลักษณ์อื่นใดที่แสดงการใช้ก๊าซธรรมชาติอัดเป็นเชื้อเพลิงไว้ที่ด้านท้ายของตัวรถอย่างชัดเจนและถาวรแล้ว
(๓) มอบเอกสารคำแนะนำการใช้งานเกี่ยวกับส่วนควบและเครื่องอุปกรณ์สำหรับการใช้ก๊าซธรรมชาติอัด
โดยให้มีรายละเอียดเกี่ยวกับวันที่ถังหรือภาชนะบรรจุก๊าซหมดอายุ
ให้เจ้าของรถหรือผู้ครอบครองรถทราบ
(๔)
ต้องจัดเก็บสำเนาหนังสือรับรองการติดตั้งส่วนควบและเครื่องอุปกรณ์พร้อมรายละเอียดการติดตั้งของรถที่ได้รับการบริการไว้ที่สถานที่ประกอบกิจการให้พร้อมสำหรับการตรวจสอบของกรมการขนส่งทางบก
เป็นระยะเวลาไม่น้อยกว่า ๓ ปี

ข้อ ๗
หนังสือรับรองการติดตั้งให้เป็นไปตามแบบที่กำหนดท้ายประกาศนี้
และให้มีรายละเอียดแนบท้ายหนังสือรับรองการติดตั้งที่มีรายการอย่างน้อย ดังนี้
(๑) ชื่อผู้ติดตั้ง
(๒) เลขที่หนังสือรับรอง
(๓) สถานที่ติดตั้ง
(เฉพาะกรณีที่สถานที่ติดตั้งแตกต่างไปจากที่อยู่ของผู้ได้รับความเห็นชอบ)
(๔) หมายเลขทะเบียนรถ หรือหมายเลขประจำรถ (Vehicle
Identity Number : VIN)
(๕) ประเภทของเครื่องยนต์ที่ติดตั้ง
(๖) แบบหรือระบบการใช้ก๊าซที่ติดตั้ง
(๗) มาตรฐานการติดตั้ง
(๘)
รายละเอียดส่วนควบและเครื่องอุปกรณ์แต่ละชิ้นที่นำมาติดตั้ง ที่ระบุถึง ยี่ห้อ
รุ่นหรือแบบ หมายเลข (ถ้ามี) และมาตรฐาน
(๙) ลายมือชื่อช่างผู้ทำการติดตั้ง
(เฉพาะกรณีผู้ติดตั้งทั่วไป)

ทั้งนี้ ตั้งแต่บัดนี้เป็นต้นไป[๑]


ประกาศ
ณ วันที่ ๕ พฤศจิกายน พ.ศ. ๒๕๕๐
ศิลปะชัย
จารุเกษมรัตนะ
อธิบดีกรมการขนส่งทางบก
[เอกสารแนบท้าย]

๑. หนังสือรับรองการติดตั้งส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิง

(ดูข้อมูลจากภาพกฎหมาย)











วัชศักดิ์/ผู้จัดทำ
๕
กุมภาพันธ์ ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๒๐ ง/หน้า ๑๖/๒๙ มกราคม ๒๕๕๑